מונטי מואו, רקדן ראשי של שן יון, מבצע את הטכניקה שהפכה לסימן ההיכר שלו - סלטה לאחור רגל רגל.
ספטמבר הגיע, וזה אומר שהגענו לאמצע תקופת החזרות של שן יון. במשרד הראשי כולם מגבירים את הקצב. הלהקות המסיירות שלנו חולקות ביניהן בתורות את החזרות על הבמה, מעצבי תפאורת הרקע מלטשים את האנימציות שיצרו והרקדנים נכנסים שוב ושוב למחלקת ההלבשה כדי למדוד את התלבושות. לאט לאט מתגבש המופע של 2019.
בתוך סדר היום העמוס של כולם, הצלחנו לתפוס את הרקדן הראשי מונטי מוֹאו ואנחנו רוצים להציג אותו בפניכם.
בתור התחלה: מונטי מואו נולד בסידני שבאוסטרליה להורים ממוצא קנטונזי. הוא התחיל להתאמן בריקוד סיני קלאסי בטייוואן והמשיך ללימודים מתקדמים באקדמית פיי-טיאן לאמנויות ובמכללת פיי-טיאן, שתיהן בניו יורק. מואו זכה במקום השני בתחרות הבין-לאומית לריקוד סיני קלאסי מטעם טלוויזיית שושלת טאנג החדשה, הן ב-2014 (בקטגוריית הנוער) והן ב-2016 (בוגרים). סימן ההיכר של הטכניקה שלו הוא סלטה לאחור רגל רגל (拉拉提).
מואו מאמין שלפני ההופעה, חלק חשוב בחימום הוא לעודד את עצמך בקול (ולהתעלם ממבטים מוזרים של העומדים מהצד). אחרי ההופעה הוא אוהב להירגע כשהוא מהרהר בהצלחות ובהחמצות של אותו יום. כשיש זמן להתרווח מול סרט, מואו תופס חבילה גדולה של פופקורן עם קרמל וחמאה – הוא אוהב את השילוב של מתוק ומלוח.
תפקידים ראשיים שמילא בתקופה האחרונה: מסירות (2018) ושטחי האימונים של שושלת טאנג (2018).
מונטי מואו: מעולם לא שאפתי להיות רקדן ראשי, אבל עלי להודות שהאפשרות הזאת נראתה מרגשת, במיוחד כשהסקרנות שלי התעוררה – איך זה בדיוק, איפה אפשר להתחיל, האם זה שווה?
אבל בכנות, רקדן ראשי אינו כה שונה מאלו הרוקדים לצדו. ההבדל היחיד הוא שאתה ממלא את התפקיד המוביל. ייתכן שתצטרך להיות מיומן יותר מהרקדן הממוצע, אבל אם נחשוב על הסבירות שגם כל חבריך הרקדנים משקיעים את מיטב מאמציהם, נקבל פרספקטיבה אחרת.
למעשה, ניתן להחליף את הרקדן הראשי. הוא רק אדם בודד. אבל הלהקה בה אני רוקד, להקת אמנויות הבמה שן יון, היא פסגת ההישגים של אנשים רבים העובדים יחד למען מטרה אחת: מופע המפאר ברחבי העולם ערכים אוניברסליים ותרבות מזהירה. מבחינתי, לא משנה איזו דמות אני ממלא כשכל אחד מאתנו מחויב לרעיונות דומים וכולנו עובדים בשיתוף פעולה למען מטרה משותפת.
במספר ריקודים אני נמצא כל הזמן בשורה הראשונה, באור הזרקורים. בריקודים אחרים אני עשוי להיות בצד הבמה או בשורה האחרונה, או שאבצע את אחת מטכניקות הריקוד הסיני הקלאסי של קפיצות, סחרורים וסלטות שרואים לאורך המופע. מה שאני רוצה לומר זה שבסופו של דבר, אני באמת מוקיר את זה שאני חבר בשן יון, בין אם בתפקיד מוביל ובין אם לא.
לו הייתם שואלים אותי ממה אני הכי נהנה בריקוד, הייתי אומר שאלו החלקים בהם כולם עובדים יחד כדי להשיג משהו שגדול יותר מאשר הם עצמם. לדוגמה, אני אוהב את החזרות השבועיות המאסיביות שהיו לנו לאחרונה עם התזמורת – התהליך המפרך של המאמצים הגדולים וההקרבה הרבה, הוא שמייצר את ההצלחה הבלתי נתפסת של להקת שן יון.
אני מאמין שאם יהיה לנו סיכוי למשהו ראוי באמת, עלינו להשקיע בכך את מיטב המאמצים, כדי לא לאפשר להזדמנות כזו לחמוק לעד.